IZVEDBENA UREDBA KOMISIJE (EU) 2019/456

z dne 20. marca 2019

o odobritvi spremembe specifikacij novega živila olje iz semen koriandra (Coriandrum sativum) v skladu z Uredbo (EU) 2015/2283 Evropskega parlamenta in Sveta ter o spremembi Izvedbene uredbe Komisije (EU) 2017/2470

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 Evropskega parlamenta in Sveta ter Uredbe Komisije (ES) št. 1852/2001 (1) in zlasti člena 12 Uredbe,

ob upoštevanju naslednjega:

(1) Uredba (EU) 2015/2283 določa, da se na trg v Uniji lahko dajo le odobrena nova živila, vključena na seznam Unije.

(2) V skladu s členom 8 Uredbe (EU) 2015/2283 je bila sprejeta Izvedbena uredba Komisije (EU) 2017/2470 (2) o oblikovanju seznama Unije odobrenih novih živil.

(3) Komisija se v skladu s členom 12 Uredbe (EU) 2015/2283 odloči o odobritvi novega živila in dajanju tega živila na trg Unije ter o posodobitvi seznama Unije.

(4) Z Izvedbenim sklepom Komisije 2014/155/EU (3) je bilo v skladu z Uredbo (ES) št. 258/97 Evropskega parlamenta in Sveta (4) odobreno dajanje na trg semenskega olja koriandra (Coriandrum sativum) kot nove živilske sestavine za uporabo v prehranskih dopolnilih.

(5) Družba Ovalie Innovation (v nadaljnjem besedilu: vložnik) je 17. maja 2018 Komisiji predložila zahtevek za spremembo specifikacij olja iz semen koriandra (Coriandrum sativum) v smislu člena 10(1) Uredbe (EU) 2015/2283. Vložnik je zahteval zmanjšanje spodnje vrednosti umiljenja s sedanjih 186 mg KOH/g na 179 mg KOH/g.

(6) Vložnik zahtevek utemeljuje z navedbo, da je sprememba nujna zaradi upoštevanja različnih vrednosti umiljenja v postopku proizvodnje olja iz semen koriandra med procesom prečiščevanja za uporabo v prehranskih dopolnilih.

(7) Komisija meni, da ocena varnosti trenutne uporabe s strani Evropske agencije za varnost hrane v skladu s členom 10(3) Uredbe (EU) 2015/2283 ni potrebna, saj je predlagano zmanjšanje vrednosti umiljenja olja iz semen koriandra omejeno, medtem ko s tem povezano povečanje vsebnosti neumiljive snovi, ki bi se lahko štelo za relevantno za varnost novega živila, ostaja v okviru odobrenih mejnih vrednosti.

(8) Predlagana sprememba vrednosti umiljenja olja iz semen koriandra (Coriandrum sativum) ne spremeni varnostnih vidikov, s katerimi je bila podprta njegova odobritev. Zato je primerno spremeniti specifikacije novega živila „olje iz semen koriandra (Coriandrum sativum)“ na predlagano raven vrednosti umiljenja.

(9) Informacije v zahtevku vsebujejo dovolj dokazov za ugotovitev, da so predlagane spremembe specifikacij novega živila „olje iz semen koriandra (Coriandrum sativum)“ v skladu s členom 12 Uredbe (EU) 2015/2283.

(10) Prilogo k Izvedbeni uredbi (EU) 2017/2470 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Vnos na seznamu Unije odobrenih novih živil, kot je določen v členu 6 Uredbe (EU) 2015/2283 in vključen v Izvedbeno uredbo (EU) 2017/2470, ki se nanaša na novo živilo olje iz semen koriandra (Coriandrum sativum), se spremeni, kot je določeno v Prilogi k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. marca 2019 Za Komisijo Predsednik Jean-Claude JUNCKER

(1) UL L 327, 11.12.2015, str. 1.

(2) Izvedbena uredba Komisije (EU) 2017/2470 z dne 20. decembra 2017 o oblikovanju seznama Unije novih živil v skladu z Uredbo (EU) 2015/2283 Evropskega parlamenta in Sveta o novih živilih (UL L 351, 30.12.2017, str. 72).

(3) Izvedbeni sklep Komisije 2014/155/EU z dne 19. marca 2014 o odobritvi dajanja na trg semenskega olja koriandra kot nove živilske sestavine v skladu z Uredbo (ES) št. 258/97 Evropskega parlamenta in Sveta (UL L 85, 21.3.2014, str. 13).

(4) Uredba (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (UL L 43, 14.2.1997, str. 1).